Seksityötä tekevä Suvi avautuu ammatistaan kotimaisessa uutuuskirjassa.

Seksiä myyvän suomalaisnaisen mukaan läheskaan kaikki alalla toimivat naiset eivät ole pelastusta kaipaavia uhreja. MOSTPHOTOS

Kolmekymppinen Suvi myy seksiä - ja nauttii usein kohtaamisista asiakkaittensa kanssa. Hän kertoo Salla Nazarenkon tuoreessa kirjassa Ihana kiihko(Into 2016) kokemuksistaan seksin myymisestä.

Suvi päätyi alalle opiskeluaikoinaan etsiessään tulonlähdettä, joka toisi maksimaalisen taloudellisen hyödyn minimaalisella panostuksella. Ensin Suvi pohti strippariksi ryhtymistä, mutta hylkäsi ajatuksen seurattuaan kotinsa pihapiirissä olevan strippipaikan menoa. Hän päätyi myymään seksiä, ja teki pohjatyönsä huolellisesti. Suvi tutki myynti-ilmoituksia, ja asetti niiden perusteella hinnan, jonka alle ei seksiä myisi. Hän määritteli myös systemaattisesti, mitä suostuisi tekemään ja kenelle ei palvelujaan myisi.

Muutaman kuukauden harkinnan jälkeen Suvi laittoi ilmoituksen nettiin, ja sai sen perustella sähköpostitse satoja yhteydenottoja. Vain tiukat kriteerit täyttäneet saivat hänen " hutsuluurinsa " numeron, ja ensimmäisestä soittajasta tuli myös Suvin asiakas.

Mielikuva alasta muuttui

Ensimmäinen kerta asiakkaan kanssa kävi Suvin mukaan luontevasti. Suvi ei lauennut, mutta kokemuksesta jäi niin hyvä olo, että hän kokeili seksin myymistä toistekin. Ja kolmannen kerran. Lopulta siitä tuli säännöllistä, eikä Suvi lopettanut edes valmistumisensa jälkeen, vaikka olikin niin alunperin suunnitellut.

- Pelkäsin vajoavani maailmaan, josta en pääse enää pois, kuvailee nainen Nazarenkon kirjassa.

Käsitys kuitenkin muuttui. Suvi alkoi myös pitää yhteyttä muihin seksiä myyviin naisiin ja tapaa heitä nykyään säännöllisesti muun muassa kahvilla ja piknikeillä. Kollegoiden tapaamista hän pitää vapauttavana ja tärkeänä.

- Minua on jälkikäteen jopa hävettänyt oma mielikuvan alan työntekijöistä.

Suvin mukaan mediasta välittyvä kuva seksityöläisistä on virheellinen. Ongelmatapauksia on vain pieni osa, ja ammatista voi myös nauttia. Suvi ei seurustele, mutta hän kokee saavansa tyydytyksen työnsä kautta. Joistain vakioasiakkaistaan hän jopa pitää, mutta rajoittaa tunteet vain ammattitapaamisiin.

- Kun se puoli tuntia tai tunti on ohi, se loppuu siihen. Enkä ajattele vapaa-ajallani asiakkaitani, mutta kohtaamiset ovat kivoja ja nautinnollisia.

Muiden asenteet kummastuttavat

Suvi on kertonut vain yhdelle ystävistään seksityöstään. Muiden tuomitsevia asenteita hän ihmettelee. Irtosuhteita ei paheksuta, mutta prostituutio on toinen asia. Siitä maailmasta hän ei voi puhua. Suvi ei myöskään sulata ajatusta siitä, että prostituoitu on automaattisesti pelastamista kaipaava uhri. Hän kokee määräävänsä itse omasta seksuaalisuudestaan.

Asiakkaittensa Suvi kertoo olevan tavallisia ihmisiä, usein yllättävän nuoriakin. Kyseessä ei siis ole vain kyllästyneiden perheenisien harrastus, kuten nainen aiemmin kuvitteli. Moni nuori ja hyvännäköinen mies turvautuu maksulliseen seksiin, koska pitää sitä helpompana, luotettavampana ja halvempana kuin tyttöystävän kanssa seurustelua.

Suurin syy tulla Suvin luo on kuitenkin se, että kotona on kuollutta ja kylmää. Kaivataan kosketusta, jota puolisolta ei saa.

- On niiden miesten silmissä myös surua. Joskus tekisi mieli sanoa vaimoille, että sen sijaan, että laitat töistä palaavalle miehelle sen täydellisen päivällisen, niin pistäpä joskus se mies sohvalle istumaan ja ota suihin.

Opintojensa kautta Suvi on saanut myös siviiliammatin, jonka vuoksi hän on lähtemässä ulkomaankomennukselle. Sen ajaksi seksityö jää tauolle. Hän uskoo kuitenkin palaavansa alalle, kun ulkomaanpesti on ohi. Hänelle kun työssä on ehdottomasti enemmän plussia kuin miinuksia.

Video: Seksityötä tekevä pari kertoo kokemuksistaan

Aistien taloa pyörittävät Tiia ja Jouni Forsström kertoivat asiakkaistaan Iltalehden Sensuroimaton Päivärinta -ohjelmassa.

Lainaukset Salla Nazarenkon kirjasta Ihana kiihko. Miksi seksi on niin tärkeää? Into 2016

Juttu on julkaistu ensimmäisen kerran 29.4.2016.